壽何府判易齋
作者：蕭立之
朝代：宋

paragraphs: 我欲壽公酒，酒薄不敢斟。
我欲壽公詩，詩調不成音。
酌公試酌鄞江水，頌公請頌鄞人心。
江水之清有涇渭，人心之同無古今。
紛紛巧捷褰裳趨，公獨坦履垂紳裾。
研桑心計論錙銖，公獨一飯不顧餘。
王謝子弟山澤癯，葵莧之腹貯詩書。
燕居如齊好嗜無，澹然文君對相如。
試從邦人數前後，監州頗見有此否。
日邊催整早朝車，堂上且傾初度酒。
欲晴未晴霜淡濃，欲香未香梅信風。
眼前時事好閉口，只折梅花來壽公。